MEGÁLLAPODÁS

A jelen megállapodás (a továbbiakban: „**Megállapodás**”) létrejött egyrészről a

**Erzsébetváros Fejlesztési és Beruházási Korlátolt Felelősségű Társaság** (székhely: 1074 Budapest, Dohány u 41., cégjegyzékszám: 01-09-164125, céget nyilvántartó bíróság: Fővárosi Bíróság mint Cégbíróság, képviseli: Galambos András ügyvezető) (a továbbiakban: „**Erzsébetváros Kft.**”)

másrészről a

**Magyarországi Autonóm Orthodox Izraelita Hitközség** (1073 Budapest, Dob u. 35., képviseli: Herczog László elnök) (a továbbiakban: „**Hitközség**”)

(a továbbiakban együttesen: „**Felek**”) között az alulírott napon és helyen, az alábbi feltételekkel:

**PREAMBULUM**

A Felek rögzítik, hogy Budapest Főváros VII. kerület Erzsébetváros Önkormányzata (a továbbiakban: „**Önkormányzat**”) az Új Magyarország Fejlesztési Terv Közép-Magyarországi Operatív Program támogatási rendszeréhez benyújtott, *"Kultúra utcája" Budapest Főváros VII. kerület Erzsébetváros funkcióbővítő rehabilitációja* című, **KMOP-5.2.2/B-2f-2009-0007** jelű pályázatának elbírálása megtörtént, a Nemzeti Fejlesztési Ügynökség (1077 Budapest, Wesselényi u. 20-22.) mint támogató [képviseletében eljárt a Pro Regio Közép-Magyarországi Regionális Fejlesztési és Szolgáltató Nonprofit Közhasznú Kft., mint közreműködő szervezet (a továbbiakban: „**Közreműködő Szervezet**”)] és az Önkormányzat, mint kedvezményezett között a Támogatási Szerződés (a továbbiakban: „**Támogatási Szerződés**”) megkötése 2010. április 30. napján megtörtént.

A Felek rögzítik, hogy a Támogatási Szerződés keretén belül megvalósítandó *„Kultúra utcája” Budapest, VII. került Erzsébetváros funkcióbővítő rehabilitációja”* elnevezésű beruházás (a továbbiakban: „**Projekt**”) kiterjed a Budapest, VII. kerület, Kazinczy u. 29. szám alatt található Zsinagóga (a továbbiakban: „**Zsinagóga**”) felújítására.

A Felek rögzítik, hogy az Önkormányzat és a Hitközség egymással Konzorciumi Együttműködési Megállapodást (a továbbiakban: „**KEM**”) kötött a Projekt megvalósítása vonatkozásában.

1. **A szerződés tárgya**
   1. A Felek megállapítják, hogy a Zsinagóga Projekt keretén belül történő felújítása vonatkozásában a **Laki Épületszobrász Zrt**-vel (1134 Budapest, Róbert Károly krt. 59.) (a továbbiakban: „**Vállalkozó**”) kötött vállalkozási szerződés (a továbbiakban: „**Vállalkozási Szerződés**”) alapján kiállított

* **EP19/2011** sorszámú számla (11.590.909,- Ft),
* **EP33/2010** sorszámú számla (6.174.452,- Ft), továbbá
* **EP142/2011** sorszámú számla (20.857.785,- Ft),

összesen 38.623.146,- Ft nettó összegű számlák utáni ÁFA (általános forgalmi adó) összegét, összesen 9.656.000,- Ft-ot – a fordított adózásra tekintettel – a Hitközség köteles megfizetni az adóhatóságnak.

* 1. A Hitközség kijelenti, hogy az 1.1. pontban meghatározott összegből mindösszesen 7.715.423,- Ft összeg jelenleg nem áll rendelkezésére. A Hitközség kijelenti továbbá, hogy a Támogatási Szerződés értelmében az 1.1. pontban meghatározott 9.656.000,- Ft ÁFA (általános forgalmi adó) összeg megfizetése után 7.715.423,- Ft támogatásra jogosult.
  2. A Felek megállapodnak, hogy az Erzsébetváros Kft. 7.715.423,- Ft összegű kölcsönt nyújt a Hitközség részére. A Hitközség a kölcsönt legkésőbb 2012. április 30. napjáig köteles visszafizetni – a Ptk. 232. § (3) bekezdésében meghatározott mértékű ügyleti kamattal terhelten – az Erzsébetváros Kft. részére. [Ptk. 232. § (3)- szerint: „*a kamat mértéke - ha jogszabály kivételt nem tesz - megegyezik a jegybanki alapkamattal. A fizetendő kamat számításakor az érintett naptári félévet megelőző utolsó napon érvényes jegybanki alapkamat irányadó az adott naptári félév teljes idejére*”].
  3. A Felek megállapítják, hogy a Hitközség a Vállalkozási Szerződés alapján kiállított és az 1.1. pontban megjelölt számlák 2-2 hitelesített másolatát a jelen Megállapodás aláírásával egyidejűleg az Erzsébetváros Kft. rendelkezésére bocsátotta.

1. **Egyéb rendelkezések**
   1. **A Felek rögzítik, hogy az 1.3. pontban meghatározott kölcsönre azért van szükség, mert a Hitközség olyan anyagi nehézségekkel küzd, amely az egész Projekt megvalósítását nagymértékben veszélyezteti, ennek kockázatát az Önkormányzat érdekében nem lehet vállalni.**
   2. A Felek rögzítik, hogy a jelen Megállapodással egyidejűleg engedményezési megállapodást írtak alá, melyben a Vállalkozási Szerződés alapján kiállított, az 1.1. pontban meghatározott számlák után fizetendő ÁFA (általános forgalmi adó) összegére vonatkozó – a Támogatási Szerződésen alapuló – támogatás összegére, azaz **7.715.423,- Ft**-ra vonatkozó követelését, a Hitközség, visszavonhatatlanul, az Erzsébetváros Kft-re **engedményezte.**
   3. A Felek a Megállapodás teljesítését érintő minden lényeges körülményről kölcsönösen tájékoztatják egymást.
   4. A Megállapodás módosítása csak a Felek egybehangzó akarata alapján, írásban történhet. A szóban „eszközölt” módosítás érvénytelen.
   5. A Szerződésben nem szabályozott kérdésekben a mindenkor hatályos Polgári Törvénykönyv, a vonatkozó egyéb hatályos jogszabályok, továbbá a KEM, valamint a Projekt dokumentáció vonatkozó okiratainak rendelkezései az irányadóak.

A Felek a Megállapodást elolvasás és megértés után, mint akaratukkal mindenben megegyezőt, helybenhagyólag, szabályszerűen írták alá.

Budapest, 2011…………………….

|  |  |
| --- | --- |
| **................................**  **Erzsébetváros Fejlesztési és Beruházási Korlátolt Felelősségű Társaság**  **képviseli:**  **Galambos András**  **ügyvezető** | **................................**  **Magyarországi Autonóm Orthodox Izraelita Hitközség**  **képviseli:**  **Herczog László**  **elnök** |